РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/136-14

13. јун 2014. године

Б е о г р а д

З А П И С Н И К

ШЕСТЕ СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 12. ЈУНА 2014. ГОДИНЕ

Седница је почела у 13,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Миодраг Николић, Жарко Богатиновић, Милија Милетић, Велимир Станојевић, Душан Петровић, Арпад Фремонд, Сабина Даздаревић као и Надица Николић Танасијевић, Владан Милошевић, Младен Лукић, Зоран Пралица и Милан Латковић, заменици чланова Одбора.

Седници нису присуствовали чланови Одбора: Зоран Антић, Верољуб Матић, Горан Ћирић, Јован Марковић и Милан Кораћ.

Већином гласова усвојен је следећи

Дневни ред

1. Припрема за седницу Одбора за пољопривреду, шумарство и водопривреду у вези са насталом ситуацијом у ветерини-делимичне суспензије Протокола о сарадњи са Руском Федерацијом и Царинским савезом ( Русија, Белорусија и Казахстан) , а тиче се извоза меса закланих животиња и производа животињског порекла по повлашћеним условима.

Прва тачка дневног реда - **Припрема за седницу Одбора за пољопривреду, шумарство и водопривреду у вези са насталом ситуацијом у ветерини-делимичне суспензије Протокола о сарадњи са Руском Федерацијом и Царинским савезом ( Русија, Белорусија и Казахстан) , а тиче се извоза меса закланих животиња и производа животињског порекла по повлашћеним условима.**

Председник Одбора, Маријан Ристичевић пренео је посланицима допис Руске ветеринарске инспекције, у којем је наведено да су 30. маја службеници инспекцијске службе за Калињиградску област у луци на Балтику задржали контејнер из Србије са приложеним ветеринарским сертификатом, који, међутим, није био ветеринарски исправан. У том допису, руска страна је навела да је сертификат издала ветеринарска служба Републике Србије за пошиљку свињске сланине, тежине 21.710,5 килограма. Међутим, приликом контроле, уместо сланине појавили су се комади свињске коже без печата, а у другом паковању је била роба са маркираним печатом хрватских и шпанских ветеринарских завода. "Товар је враћен испоручиоцу", наведено је у допису Руске ветеринарске инспекције, у којем се тврди да је на тај начин спречен увоз пошиљке шверцованих месних производа из Србије, и чак је достављено неколико фотографија спорних паковања меса. Извоз меса и прерађевина је смањен, јер је руска страна делимично суспендовала Протокол о сарадњи са Руском Федерацијом и Царинским савезом (Русија, Белорусија и Казахстан).

Након изнетих чињеница, председник Одбора је предложио одржавање нове седнице Одбора, на којој би се расправљало само о овој теми, На седницу ће бити позвани: проф. др Снежана Богосављевић Бошковић, министар пољопривреде и заштите животне средине, Дејан Бугарски, директор Управе за ветерину, Будимир Плавшић, начелник здравствене заштите и добробит животиња, Синиша Котур, начелник међународне сараднје, Сања Челебићанин, начелник ветеринарске инспекције, Тамара Бошковић, начелник Одељења за ветеринарско јавно здравство и Слободан Шибалић, шеф Одељења за ветеринарско јавно здравство. Чланови Одбора су усвојили следећи

З А К Љ У Ч А К

у вези настале ситуације ограничења извоза меса и производа од меса у земље чланице Царинског савеза

Имајући у виду штете које су настале и које могу настати по пољопривредну производњу у Србији Одбор за пољопривреду, шумарство и водопривреду ће следеће седмице одржати седницу посвећену проблему ветерине, а с тим у вези размотриће околности које су довеле до ограничења извоза меса и производа од меса у Руску Федерацију.

С тим у вези , у периоду до седнице, Одбор ће затражити:

I

1. Од Министарства пољопривреде и заштите животне средине да достави извештај о разлозима привременог ограничења извоза меса и производа од меса у Руску Федерацију;

* извештај треба да садржи конкретне разлоге који су довели до делимичне забране извоза;
* да достави анализу поступака и имена евентуалних одговорних лица која су проузроковала привремену обуставу извоза;
* појединачне планове одељења Управе за ветерину и то: Одељења за јавно здравље, Одељења здравствене заштите и добробити животиња, Одељења граничне ветеринарске инспекције, Одељења ветеринарске инспекције и Одељења за међународни промет и сертификацију о начинима и мерама превазилажења привремене обуставе извоза са роковима извршења.

1. Од директора Управе за ветерину да достави податке о конкретним мерама које је већ подузео ради превазилажења настале привремене обуставе извоза;
2. Од директора Управе за ветерину да достави податке о увозним пошиљкама (број, количина, врста, земља извозница, назив увозника и намена) односи се на пошиљке меса производа од меса и јестивим деловима закланих животиња као и механичко окоштеном месу у 2013 години као и у 2014 години до 01.06.2014 године;
3. Од директора Управе за ветерину да достави податке о броју закланих говеда и свиња у 2013 години као и у 2014 до 01.06.2014 године по објектима за клање животиња;
4. Од Министарстава трговине и финансија и директора Управе за ветерину да доставе податке о броју, врсти, количини, земљи извоза и објекту који је извозио пошиљке меса и производа од меса;
5. Од директора Управе за ветерину да достави одобрени план испитивања резидуа за 2013. и 2014. годину са реализацијом и резулатима испитивања.

II

Успостављање контакта са представницима Руске Федерације и Царинског савеза а у вези решавања ове проблематике.

У дискусији су учeствовали народни посланици: Маријан Ристичевић, Милија Милетић, Душан Петровић, Миодраг Николић, Зоран Пралица, Жарко Богатиновић, Владан Милошевић.

Друга тачка дневног реда- **Разно**

Под тачком – Разно није било пријаљених за расправу.

Пошто других питања и предлога није било, седница је закључена у 13,55 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Вељко Рацковић Маријан Ристичевић